Begroting: Steun vir landbou is steun vir ekonomiese groei, sê Agri SA | Landbou
Begroting: Steun vir landbou is steun vir ekonomiese groei, sê Agri SA
Ten spyte van hael en ysreën is die vrugte- en groenteboere van die Wes-Kaap dankbaar vir die koue en reën wat einde Oktober daar uitgesak het. Foto: Johan van der Merwe
Mnr. Tito Mboweni, minister van finansies, sal moet bewys hy is verbind tot fiskale konsolidasie wanneer hy op 26 Februarie sy nasionale begrotingsrede lewer, sê Agri SA.
Die organisasie verwag dat dié begrotingsrede moeilik gaan wees, aangesien Mboweni die begroting binne die konteks van swak ekonomiese groei, beurtkrag en 'n potensiële kredietafgradering deur Moody's moes opstel. "Die afwering van 'n afgradering is heel waarskynlik boaan sy agenda," lui die verklaring.
Agri SA meen nog besonderhede oor die toepassing van strategieë vir ekonomiese herlewing, soos die nasionale tesourie se ekonomiese strategie en die planne waarna verwys pres. Cyril Ramaphosa in sy staatsrede verwys het, sal noodsaaklik wees om beleggers se vertroue te wen.
Mnr. Nicol Jansen, voorsitter van Agri SA se afdeling vir ekonomie en handel, sê die landbousektor is een van die sleutelsektore wat ekonomiese groei kan ontsluit as dit met sekerheid en binne 'n gunstiger ekonomiese omgewing bedryf kan word.
Hy sê aangesien die landbousektor 'n belangrike rol in die Suid-Afrikaanse ekonomie speel, verwag die organisasie dat die begroting dit ook moontlik sal maak om die landbou se mededingendheid te bevorder. "Dit moet boere – veral in die droogtegeteisterde gebiede – ondersteun sodat die sektor kan voortgaan om voedsel vir die land te produseer en 'n bydrae kan lewer tot werkskepping en armoedeverligting soos beoog in hoofstuk 6 van die nasionale ontwikkelingsplan."
Luidens die verklaring is 'n balans tussen staatsinkomste (belastinginkomste) en -uitgawes sentraal tot dié begroting. "Haalbare planne sal aangekondig moet word om die begroting te balanseer, terwyl die belangrikheid van ekonomiese groei in ag geneem word. Die begroting moet ook die risiko van toenemende staatskuld aanpak."
Agri SA hoop dat Mboweni die volgende elemente in sy begrotingsrede sal aanpak:
Droogtehulp. Doeltreffende en vinnige regstreekse hulp aan droogtegeteisterde gebiede en boere.
Elektrisiteit. Hervorming in die elektrisiteitsektor, verligting van Eskom se voorsieningbeperkings (beurtkrag) en die onderneming se finansiële probleme moet aangepak word.
Grondhervorming en hulp aan opkomende boere. Meer finansiering vir grondhervorming en ondersteuning vir opkomende boere is noodsaaklik.
Biosekerheid. Finansiering om Suid-Afrika se biosekerheidsmaatreëls te steun en te versterk. Daar moet ook verseker word dat daar genoeg personeel met behoorlike opleiding is om die maatreëls toe te pas.
Sukkelende munisipaliteite. Planne om munisipaliteite se sakemodelle te moderniseer, asook om hul bestuur en dienslewering te verbeter.